
****

ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΕΥΒΟΙΑΣ

**ΔΗΜΟΣ ΚΥΜΗΣ-ΑΛΙΒΕΡΙΟΥ**

**Ψ Η Φ Ι Σ Μ Α**

**Δημοτικού συμβουλίου Κύμης Αλιβερίου για την υποβάθμιση του Γ΄ Υποκαταστήματος ΙΚΑ  Κύμης**  σε Γραφείο Κοινωνικής Ασφάλισης

**Το Δημοτικό Συμβούλιο του Δήμου Κύμης-Αλιβερίου** συνεδρίασε την 21/7/2021  και συζήτησε  την **υποβάθμιση του Γ Τοπικού Υποκαταστήματος Μισθωτών Εύβοιας με έδρα την Κύμη** της τοπικής διεύθυνσης του ΕΦΚΑ Κύμης και την μετατροπή του σε Αποκεντρωμένο Τμήμα Α Κοινωνικής Ασφάλισης Κύμης. Στην ουσία δηλαδή το υποβιβάζουν σε ένα γραφείο παραλαβής αιτήσεων.

**Επί σειρά ετών ο ΕΦΚΑ Κύμης** και ο **ΕΦΚΑ Αλιβερίου** λειτουργούσαν ως  τοπικά υποκαταστήματα **εξυπηρετώντας ένα μεγάλο αριθμό πολιτών και επιχειρήσεων** τόσο στην μεγάλη έκταση του Δήμου Κύμης Αλιβερίου όσο και σε όμορους Δήμους (Σκύρου, Αλμυροπόταμος του Δήμου Καρύστου, Αμάρυνθος του Δήμου Ερέτριας)

**Με την πρόσφατη και αιφνιδιαστική εφαρμογή του νέου οργανογράμματος** του ΕΦΚΑ στην περιοχή μας, **αναβαθμίζεται ορθώς μεν το υποκατάστημα του Αλιβερίου** σε Τοπική Διεύθυνση, **από την άλλη όμως κακώς υποβαθμίζεται** το Υποκατάστημα της Κύμης σε Αποκεντρωμένο Τμήμα.

**Το υποκατάστημα της Κύμης** το οποίο λειτουργεί ανελλιπώς εδώ και **67 χρόνια από το έτος 1954**, εξυπηρετώντας ένα μεγάλο μέρος του Δήμου Κύμης Αλιβερίου, (από το Βίταλο έως τον οικισμό της Δάφνης Αυλωναρίου),  καθώς και τον Δήμο Σκύρου.

**Να σημειωθεί ότι η Κύμη είναι μια πόλη που επί πολλές δεκαετίες είναι κέντρο Διοικητικών Υπηρεσιών,** ενώ σύμφωνα και με το Επιχειρησιακό Πρόγραμμα του Δήμου είναι χαρακτηρισμένη ως διαχρονικό διοικητικό κέντρο του Δήμου. οι δυο τοπικές διευθύνσεις γίνονται μία στο Αλιβέρι, η **οποία διαθέτει ελάχιστους εργαζομένους ενώ καταργεί την διεύθυνση της Κύμης** και την μετατρέπει ουσιαστικά σε  γραφείο παραλαβής αιτήσεων.

**Οι αποστάσεις στο Δήμο Κύμης Αλιβερίου είναι μεγάλες**, το οδικό δίκτυο είναι πεπαλαιωμένο προβληματικό και επικίνδυνο, η συγκοινωνία είναι πολύ δύσκολη και οι μεγάλοι σε ηλικία δημότες δεν έχουν εξοικείωση με το διαδίκτυο.

**Συνεπώς η εξέλιξη αυτή θα ταλαιπωρήσει τους δημότες της Κύμης, των Κονιστρών, του Αυλωναρίου  και βέβαια και τους Δημότες του όμορου Δήμου Σκύρου με ψυχική, σωματική και οικονομική επιβάρυνση.**

**Το Δημοτικό Συμβούλιο Κύμης Αλιβερίου ζητά να παραμείνει ως υποκατάστημα ο ΕΦΚΑ Κύμης,** (όπως παραμένουν δεκάδες Υποκαταστήματα σε όλη τη χώρα, πχ της Ιστιαίας),  με τις αρμοδιότητες που έχει μέχρι σήμερα, ενώ ταυτόχρονα να ενισχυθεί με προσωπικό ο ΕΦΚΑ Αλιβερίου που μόνο με τέσσερις εργαζόμενους καλύπτει μια τεράστια περιοχή και παίζει το ρόλο της Τοπικής διεύθυνσης.

**Καταδικάζουμε ομόφωνα την συνεχή υποβάθμιση των υπηρεσιών της περιοχής μας και ζητούμε την διατήρηση του  ΕΦΚΑ Κύμης ως έχει.,** (με τις υπάρχουσες αρμοδιότητες και το απαιτούμενο προσωπικό) προκειμένου να μην επηρεαστεί η εξυπηρέτηση των δημοτών της Κύμης , των Κονιστρών και του όμορου δήμου Σκύρου.

**Παράλληλα ζητάμε την ενίσχυση του ΕΦΚΑ Αλιβερίου** που με ακόμα λιγότερους εργαζόμενους  διεκπεραιώνει μεγάλο αριθμό ασφαλιστικών υποθέσεων  καλύπτοντας  μια έκταση σχεδόν της μισής περιφερειακής Ενότητας Εύβοιας.

**Στην συνεδρίαση** παρέστη με διαδικτυακή σύνδεση  **ο Βουλευτής Εύβοιας και πρώην υπουργός του Σύριζα Ευάγγελος Αποστόλου,** στήριξαν δια επιστολών τους, **Ο Σεβασμιώτατος Μητροπολίτης Καρυστίας και Σκύρου κ.κ Σεραφείμ** οι βουλευτές Ευβοίας **Μιλτιάδης Χατζηγιαννάκης (Σύριζα), Γιώργος Μαρίνος (Κ.Κ.Ε),** ο Βουλευτής νοτίου τομέα Αθηνών **Χρήστος Κατσώτης,** ο Δήμαρχος Σκύρου **Νίκος Μαυρίκος,** το τοπικό συμβούλιο Κύμης με ομόφωνο ψήφισμά του δια του προέδρου του **Αγγελή Μαργέλη,** ο πρόεδρος της Ένωσης Επαγγελματιών Βιοτεχνών και Εμπόρων Κύμης **Κώστας Τράκος,** ο πρόεδρος της Ένωσης Επαγγελματιών Αυλωναρίου και περιχώρων **Νίκος Φωκίτης,** ενώ παρέστησαν με την ιδιότητα των δημοτικών συμβούλων και στήριξαν την έκδοση του ομόφωνου  ψηφίσματος, ο Πρόεδρος του Εμπορικού Συλλόγου Αυλωναρίου **Δημήτρης Φραγκούλης** και η πρόεδρος του Εμπορικού Συλλόγου Αλιβερίου **Σοφία Βότση.**

**Ο πρόεδρος του Δ.Σ. Κύμης Αλιβερίου**

**Γιώργος Ζέρβας**